Wara ż-żieda rapida fil-każijiet tal-COVID-19 f'partijiet tal-Ingilterra, li parti kbira minnhom jappartjenu għal varjant ġdid tal-virus, il-Kummissjoni llum adottat Rakkomandazzjoni dwar approċċ koordinat għall-miżuri tal-ivvjaġġar u tat-trasport. Ir-rakkomandazzjoni tibni fuq ir-Rakkomandazzjoni tal-Kunsill tal-13 ta' Ottubru dwar approċċ ikkoordinat għall-moviment liberu b'reazzjoni għall-pandemija tal-COVID-19 u diversi dokumenti ta' gwida oħra adottati mill-Kummissjoni fix-xhur li għaddew, b'mod partikolari l-Komunikazzjoni dwar il-Korsiji Ħodor. Filwaqt li huwa importanti li tittieħed azzjoni prekawzjonarja temporanja rapida biex jiġi limitat it-tixrid ulterjuri tat-tip il-ġdid tal-virus, u hu importanti li l-ivvjaġġar mhux essenzjali kollu lejn u mir-Renju Unit jrid jiġi skoraġġut, l-ivvjaġġar essenzjali u t-tranżitu tal-passiġġieri għandhom jiġu ffaċilitati. Il-projbizzjonijiet fuq it-titjiriet u l-ferroviji għandhom jitwaqqfu minħabba l-ħtieġa li jiġi żgurat l-ivvjaġġar essenzjali u li jiġu evitati interruzzjonijiet fil-katina tal-provvista. Il-Kummissarju għall-Ġustizzja, Didier Reynders, qal: “Minħabba l-inċertezzi attwali, u fid-dawl tal-prinċipju ta' prekawzjoni, l-Istati Membri għandhom jieħdu azzjoni kkoordinata biex jiskoraġġixxu l-ivvjaġġar mhux essenzjali bejn ir-Renju Unit u l-UE. Fl-istess ħin, il-projbizzjonijiet totali fuq l-ivvjaġġar ma għandhomx jimpedixxu lil eluf ta' ċittadini tal-UE u tar-Renju Unit li jirritornaw lejn djarhom. Filwaqt li huma meħtieġa prekawzjonijiet biex titrażżan il-firxa tal-varjant il-ġdid tal-coronavirus, b'hekk, permezz tar-Rakkomandazzjoni tal-lum, qed niżguraw li r-restrizzjonijiet jiġu kkoordinati u qed nipprovdu l-eżenzjonijiet meħtieġa għaċ-ċittadini u r-residenti li jirritornaw lura d-dar u għal vjaġġaturi essenzjali oħra.” Il-Kummissarju għall-Affarijiet Interni, Ylva Johansson, qalet: “Minn Marzu 'l quddiem, il-Kummissjoni żviluppat rakkomandazzjonijiet solidi dwar il-kontroll fil-fruntieri interni u esterni biex jiġu segwiti mill-Istati Membri. Dan ir-rekord jippermettilna nindirizzaw is-sitwazzjoni li qed tevolvi u l-isfidi l-ġodda li ġġib magħha l-pandemija. Biex inkunu effettivi, l-azzjonijiet tagħna jridu jkunu kkoordinati u llum qed niffaċilitaw azzjoni rapida biex nindirizzaw il-varjant il-ġdid tal-coronavirus filwaqt li niżguraw li l-vjaġġi essenzjali jkunu jistgħu jsiru xorta.” Il-Kummissarju għat-Trasport, Adina Vălean, qalet hekk: “Permezz tar-rakkomandazzjoni tal-lum, qed noffru ċarezza lill-Istati Membri dwar kif iżommu l-konnettività u kif jiżguraw is-servizzi tat-trasport wara l-iskoperta tat-tip ġdid tal-virus tal-COVID. Fl-UE, huwa kruċjali li l-ħaddiema tat-trasport jiġu eżentati minn kwalunkwe miżura restrittiva, bħal kwarantina u ttestjar. Irridu nkomplu nżommu l-ktajjen tal-provvista intatti, f'konformità mal-Komunikazzjoni tagħna dwar il-Korsiji Ekoloġiċi.” Sal-aħħar ta' Diċembru, ir-regoli dwar il-moviment liberu jibqgħu japplikaw għar-Renju Unit. Dan ifisser li l-Istati Membri ma għandhomx jirrifjutaw, bi prinċipju, id-dħul ta' persuni li jivvjaġġaw mir-Renju Unit. Wara tmiem il-perjodu ta' tranżizzjoni, ir-Renju Unit se jkun soġġett għar-Rakkomandazzjoni tal-Kunsill dwar ir-restrizzjoni temporanja fuq vjaġġar mhux essenzjali lejn l-UE u t-tneħħija possibbli ta' tali restrizzjoni. Il-Kummissjoni tirrakkomanda lill-Istati Membri li: Passi li Jmiss F'konformità mal-Artikolu 126 tal-Ftehim dwar il-Ħruġ tar-Renju Unit tal-Gran Brittanja u l-Irlanda ta' Fuq mill-Unjoni Ewropea u mill-Komunità Ewropea tal-Enerġija Atomika, il-perjodu ta' tranżizzjoni miftiehem mill-partijiet se jiskadi fil-31 ta' Diċembru 2020. Mill-1 ta' Jannar 2021 'il quddiem, ir-Renju Unit se jsir pajjiż terz u l-Istati Membri għandhom jibdew japplikaw ir-Rakkomandazzjoni dwar ir-restrizzjoni temporanja fuq vjaġġar mhux essenzjali lejn l-UE għal persuni li jivvjaġġaw mir-Renju Unit, fid-dawl ta' tmiem il-perjodu ta' tranżizzjoni. Għaldaqstant, fil-prinċipju, mir-Renju Unit jista' jseħħ biss l-ivvjaġġar essenzjali. Sabiex jibbenefika minn eżenzjoni minn din ir-restrizzjoni ġenerali fuq l-ivvjaġġar, il-Kunsill jeħtieġ li jiddeċiedi li jżid lir-Renju Unit mal-lista tal-pajjiżi terzi li r-residenti tagħhom ma għandhomx jiġu affettwati minn restrizzjoni temporanja fil-fruntieri esterni fuq l-ivvjaġġar mhux essenzjali lejn l-UE. Il-lista hija riveduta regolarment mill-Istati Membri fi ħdan il-Kunsill. Madankollu, din il-limitazzjoni għal vjaġġi essenjali ma għandhiex tapplika għal ċittadini tal-Unjoni residenti fir-Renju Unit u għaċ-ċittadini tar-Renju Unit li huma residenti għal żmien twil fi Stati Membri tal-UE skont id-Direttiva dwar ir-Residenza għal Żmien Twil, indipendentement mill-iskop tal-ivvjaġġar. Sfond Din is-sena, il-Kummissjoni kellha rwol importanti biex tiżgura kemm il-moviment liberu tal-persuni kif ukoll il-moviment liberu tal-merkanzija fl-Unjoni Ewropea. Il-Kummissjoni adottat għadd ta' dokumenti gwida dwar il-Korsiji Ħodor, inkluża l-Kumunikazzjoni tagħha f'Ottubru li taġġorna l-kunċett tal-Korsiji Ħodor biex ikopri mhux biss it-trasport ta' merkanzija bit-triq, iżda wkoll bil-ferrovija, fuq passaġġi tal-ilma interni u bl-ajru, biex jiġi żgurat li l-ktajjen tal-provvista essenzjali jkomplu jiffunzjonaw u biex jiġi evitat kwalunkwe tfixkil ta' merkanzija u loġistika fl-UE fit-tieni mewġa tal-pandemija. Fit-30 ta' Ġunju, il-Kunsill adotta Rakkomandazzjoni dwar ir-restrizzjoni temporanja fuq vjaġġar mhux essenzjali lejn l-UE u t-tneħħija possibbli ta' tali restrizzjoni. F'dik ir-Rakkomandazzjoni, il-Kunsill adotta approċċ komuni dwar ir-restrizzjoni temporanja fuq vjaġġar mhux essenzjali, kif miftiehem mill-Kapijiet ta' Stat jew ta' Gvern tal-UE fis-17 ta' Marzu 2020, u t-tneħħija gradwali ta' tali restrizzjoni. F'Settembru, il-Kummissjoni għamlet proposta għal Rakkomandazzjoni tal-Kunsill dwar approċċ ikkoordinat għar-restrizzjoni tal-moviment liberu b'reazzjoni għall-pandemija tal-coronavirus, li ġiet adottata fit-13 ta' Ottubru. Jeħtieġ strateġija kkoordinata tajjeb, prevedibbli u trasparenti għall-adozzjoni tar-restrizzjonijiet fuq il-libertà tal-moviment tal-persuni u tal-merkanzija biex jiġi evitat it-tixrid tal-virus, tiġi salvagwardjata s-saħħa taċ-ċittadini, kif ukoll biex jinżamm -moviment liberu fl-Unjoni, f'kundizzjonijiet sikuri. Dan huwa importanti għall-miljuni ta' ċittadini li jiddependu fuq vjaġġar transfruntier bla xkiel kuljum, u kruċjali għall-isforzi tagħna biex nerġgħu nibnu l-ekonomija b'mod sikur. Għal Aktar Informazzjoni Rakkomandazzjoni dwar approċċ koordinat għall-ivvjaġġar u t-trasport b'reazzjoni għall-varjant tas-SARS-COV-2 osservat fir-Renju Unit Rakkomandazzjoni dwar approċċ koordinat għar-restrizzjoni tal-moviment liberu Rakkomandazzjoni dwar ir-restrizzjoni temporanja fuq vjaġġar mhux essenzjali lejn l-UE Mistoqsijiet frekwenti dwar il-ħruġ tar-Renju Unit mill-Unjoni Ewropea